Phelippe, duc de Bourgoingne, conte de Flandre, d’Artois et de Bourgoingne, Palatin, seigneur de Salins et de Malines. A noz amez et feaulx les gens de noz Comptes à Dijon, salut et dilection. Receu avons l’umble supplication de noz subgetz les habitans de nostre ville de Rouvre, contenant que comme ilz nous soient tenuz chascun an mil amines par moitié froment et avene, mesure de nostre grenier dudit Rouvre, à cause de la rente que l’on appelle moiteresse, laquelle ville par le temps que la dite moiteresse fut mise sus et octroiée à noz prédécesseurs, cui Dieu pardoint, qui fut environ à huit vins douze ans, comme puet apparoir par leurs chartres, estoit grandement peuplée et riche, et y avoit plus de six vins charrues de buefz sans celles de chevaulx. Et pour lors estoient toutes les terres labourées et en estat. Depuis lequel temps, tant pour les mortalitez que pour les guerres qui ont esté, et aussi pour cause de la charge de la dite moiteresse, elle est tellement appetissée et despeuplée, qu’il n’a en icelle de présent que environ IIIIxx feux, dont il n’y a que trente laboureurs et tout le demeurant serviteurs de nostre très redoubtée dame et mère, de nous et de noz seurs, lesquelx serviteurs ne labourent riens ou bien peu, et oultre tant peu de laboureurs qui y sont, sont tant povres qu’ilz n’ont de quoy avoir bestes de par eulx, mais les tiennent à commande des bourgois d’environ, et n’a en la dite ville que environ cincq charrues de buefz et bien peu d’aultres. Pourquoy les héritaiges sont la plus grant partie en désert. Pour lesquelles causes, feu nostre très redoubté père, cui Dieu pardoint, leur modéra la dite moiteresse par plusieurs années à deux cens amines. Et depuis la leur modéra à trois cenz. Toutes voyes sans ce qu’ilz soient creuz ou amendez de richesse, mais grandement appovris, parce que il a environ trois ans que pour tempeste et orvale de temps, ilz perdirent tous les gaaignaignes, et l’année suigant par fortune d’eaue de la rivière d’Osche qui eschappa et vint à si grant habondance en la dite ville que tous leurs gaaignaiges qu’ilz avoient amassez en leurs granges furrent pourriz et perduz, et de leurs bestes noyées et perdues. Et par ainsi se nous en eussions esté bien advertiz, nous leur deussions avoir quicté et remis presque toute la moiteresse ou à tous le moins la modérer à une bien petite somme pour les remectre sus, mais nous de ce non advertiz la leurs modérasmes seulement à IIIIc amines pour les moissons darrières passées, lesquelles nostre chastellain dudit Rouvre, qui a la charge de les recevoir, leurs fait paier. Et pour ce qu’ilz n’avoient de quoy, il leur a fait vendre la plus grant partie de leurs biens, et néantmoins en reste encoir à paier de la moitié, et que pour adviser sur les diz supplians pourroient trouver voye et manière de nous paier les dites IIIIc amines. Iceulx supplians ont fait renouveller le papier de la dite moiteresse qui longtemps a ne l’avoit esté. Ouquel papier sont escrips les héritaiges qui nous doivent les dites mil amines et doivent chascun an pour chascun journal contenant XIIxx perches qui ne sont que deux tiers de journal, trois quarteranches, et pour chascun mex hebergié, contenant ung journal, deux amines, et pour mex non hebergié contenant un journal, une amine. Lequel papier, qui est plus à nostre prouffit que desdiz supplians, pour cause de noz diz assignaulx, a renouvellé nostre chastellain de Brasey. Pour lequel fait a convenu fraier aus diz supplians grandement, tant pour paier les gaiges d’icellui chastellain, comme pour les tesmoings et anciennes gens qui ont esté examinez. Par lequel papier renouvellé commil appert par icellui, les parties ne montent que à six cens amines, à compter les mex et terres ou prés que dessus qui sont plus de la moitié en désert et ne scevent les parties où elles sont; ainsi ne vauldroient les diz assignaulx que trois cens amines. Pourquoi il semble ausdiz supplians que la dite modération que faite leur avons esdites IIIIc amines est petite grace, attendu qu’il n’en y a que IIIc payables, mesmement que icelle modération n’est que pour l’an passé, et par ainsi sont les diz supplians pour les amines advenir aux mille amines devant dites, lesquelles ilz ne nous pourroient paier, et que plus est, se nous partions de nostre pays de Bourgoingne sans leur en faire aucune grâce, ilz n’auroient de quoy et ne pourroient finer argent pour envoyer apres nous; qui leur tourneroit de plus en plus à une moult grande charge et dommaige se sur ce ne leur estoit par nous pourveu de gracieux et convenable remède, si comme ilz dient. Requérans humblement icellui. Pourquoi nous, ces choses considérées voulans sur icelles pourveoir ausdiz supplians et les aucunement relever de leurs dites charges, sur ce eu l’advis des gens de nostre Conseil et de vous et qui pour ceste cause avons fait veoir et visiter les comptes de noz rentes et revenues dudit lieu de Rouvre, pour savoir plus à plain la vérité des choses dessus dites et ce que nous devons de rentes chascun an à certaines églises sur la moiteresse; par lesquelz comptes a esté trouvé que les rentes deues ausdites églises à la charge d’icelle moiteresse montent trois cens trente deux amines et dix quarteranches de grain, mesure de nostre dit grenier de Rouvre. Voulons et vous mandons expressement que les diz supplians vous faites tenir paisibles par nostre chastellain de Rouvre que ce regardera sur ce qu’ilz nous pevent devoir de la dite année passée et de la quantité de soixante sept amines et six quarteranches, par moitié froment et avene d’icelle mesure. Et en oultre desdites mille émines de grain à nous par eulx deues chascun an à cause de la dite rente appellée moiteresse, les faites tenir paisibles par nostre chastellain dudit lieu de Rouvre, présent et advenir dès maintenant jusques à cinq ans prouchain venant et continuant suigant, pour et parmy paiant seulement ausdites eglises les trois cens trente deux amines et dix quarteranches dessus déclairéez que nous leur devons chascun an de rente sur la dite moiteresse, comme dit est. Et par rapportant, pour la première foiz vidimus de ces présentes fait soubz le seel authentique, ou coppie collationnée par l’un de noz sécrétaires ou en la Chambre de noz diz Comptes, ensemble certiffication des diz supplians par laquelle appert que desdiz LXVII amines et VI quarteranches, par moitié froment et avene, mesure que dessus, icellui nostre chastellain de Rouvre, présent ou advenir qui ce regardera, les ait tenuz paisibles sur ce qu’ilz nous pevent devoir sur la dite année passée. Et pour chascun desdiz cinq ans advenir une autre certiffication des diz supplians par laquelle appert aussi que ledit chastellain les ait tenuz paisibles des dites mille amines de grain durant ledit terme de V ans, en paiant seulement les dites charges par nous deues ausdites églises qui montent à la quantité dessus dite Nous voulons tout ce dont ainsi ilz auront esté, par nostre dit chastellain, présent ou advenir, tenuz paisibles, estre par vous alloé es comptes et rabatu des receptes d’icellui chastellain de Rouvre, présent et advenir qu’il appartiendra. Et vous mandons et expressément et enjoignons que ainsi le faites sans aucun contredit ou refus, nonobstant quelxconques ordonnances, mandemens ou deffenses à ce contraire. § Donné en nostre ville de Dijon le XXIIIIe jour de may, l’an de grace mil quatre cens vint et deux. § Par monseigneur le Duc, Q. MENART.